Piger er hjerteknusere, der går i lyserødt, og drenge er direktører, der går i blåt. Sådan er præmissen i tøjfirmaet Name Its norske tøjkollektion til børn, og det vækker forargelse i Norge, hvor opdelingen bliver debatteret heftigt på de sociale medier efter en kendt blogger har taget sagen op, det skriver nrk.no.

Hos Name It i Danmark overrasker kritikken.

- Vi mener ikke, at tøjet er kønsbestemt, og der er jo ikke nogen, der siger, at man ikke kan købe en blå body til sin datter, siger Heidi Bonnet Jensen , der er PR-ansvarlig for Name It og tilføjer:

- På det norske marked er der en anden tilgang til tøjet, det må gerne være meget sødt, især til babyer, og de er jo kun produceret i Norge.

Hun forklarer desuden, at bodyen med de to tryk trods kritikken er blandt de mest populære produkter for Name It i Norge.

"Man skal have en penis for at komme frem"

Det hele startede, da bloggeren ”Sinnadamen” blev provokeret over Name It, da hun skulle købe nyt tøj til sin datter i weekenden.

- Name It burde holde sig for god til at bidrage med indoktrinering fra tidlige alder. Nej. Vi købte intet tøj her. Vi fandt en anden butik. En som ikke insinuerer, at man skal have en penis for at komme frem i verden, skriver hun på sin blog i et indlæg, der nu er blevet delt mere end 1000 gange på Facebook.

Helt grundlæggende synes hun, at det er forkert, at børnetøjet stadig gøres op i lyserød og blå, og hun så gerne, at man kunne købe blå trøjer med teksten ”Hjerteknuser” og lyserøde trøjer med teksten ”Adm. dir." Hun køber ikke Name Its historie om, at der er humor bag idéen.

Heidi Bonnet Jensen forklarer til tv2.dk, at man hos Name It har et bredt sortiment, også med flere kønsneutrale produkter, mens man desuden også kan finde bluser til piger med traktor og tog som tryk.

Går til angreb på Facebook

At historien nu er gået viral og har fået dækning i næsten alle norske medier kan tydeligt ses på Name Its Facebook-side, hvor brugerne er gået til tasterne.

- Kan dere gjøre med en tjeneste? Neste gang dere lager bodyer med titler, lag rosa body med "Special Advisor", "Advisor", "Specialist" og selvsagt også brune, grønne etc. Og legg til noen lyseblå hjerteknusere. De rosa har dere alt, lyder det fra Monica V Haga.

- Eva Sleire Jeg tror de fleste av oss ikke er "støtt", vi er forbanna, lei oss, og skuffa - ikke minst over at dere ikke forstår at dette provoserer mange kvinner - og menn. Selv ble jeg magesint! skriver Eva Sleire.

Hos Name It tager man kritikken til efterretning, men der er ikke tale om at man vil trække produkterne tilbage.

Hvad synes du? Ville du købe en ”hjerteknuser” til din datter? Har Name It ramt ved siden af med dragterne, eller overreagerer nordmændene?

Har du andre eksempler på lignende tøjprodukter til børn, skal du være velkommen til at sende tekst og billede via 1234.